秦中吟十首 傷宅
作者：白居易
朝代：唐

paragraphs: 誰家起甲第，朱門大道邊。
豐屋中櫛比，高牆外迴環。
纍纍六七堂，棟宇相連延。
一堂費百萬，鬱鬱起青煙。
洞房溫且清，寒暑不能干。
高堂虛且迥，坐臥見南山。
繞廊柴藤架，夾砌紅藥欄。
攀枝摘櫻桃，帶花移牡丹。
主人此中坐，十載爲大官。
廚有臭敗肉，庫有貫朽錢。
誰能將我語，問爾骨肉間。
豈無窮賤者，忍不救飢寒。
如何奉一身，直欲保千年。
不見馬家宅，今作奉誠園。